【明報專訊】香港無處不旅遊，中西區民政處今晚起喺以前俗稱「高街鬼屋」嘅西營盤社區綜合大樓舉辦「高街光影情緣 Love in the Light」光影展覽。Emily噚晚所見，大樓圓拱立面裝上紅、黃、紫、綠等多色發光裝置，遠睇有啲似霓虹光管，民政處話設計意念來自時光隧道，結合藝術、建築同科技，展示愛情嘅光影，可以畀參觀者「踏上一趟愛意洋溢的浪漫之旅」。
今晚開始 展覽為期一年
彩色光影能唔能象徵愛意就見仁見智，但「高街鬼屋」嘅古舊建築，過往有唔少準新人去影結婚相。建築物前身係精神病院，1998年重建成𠵱家嘅西營盤社區綜合大樓。
中西區民政處話今次展覽運用五光十色嘅光影同音樂，令參觀者沉浸其中，感受情侶由邂逅至相戀、從相知到相依嘅愛情故事，同時可以欣賞呢座早期巴洛克式地標建築嘅歷史故事。另外，展覽仲會利用擴增實境（AR）技術，遊客掃描二維碼後，可以用手機同「AR店舖貓」影相。
呢個展覽由本地建築師蕭國健設計，為期一年，每晚6點至10點舉行，燈光表演每10分鐘一節，每節約5分鐘。